CELEX: 32014D0195
Language: ro
Date: 2014-02-17 00:00:00
Title: (2014/195/UE): Decizia Consiliului din 17 februarie 2014 de autorizare a statelor membre pentru a semna, a ratifica sau a adera la Acordul de la Cape Town din 2012 privind punerea în aplicare a dispozițiilor Protocolului de la Torremolinos din 1993 referitor la Convenția internațională de la Torremolinos pentru siguranța navelor de pescuit din 1977  Text cu relevanță pentru SEE

9.4.2014   
            
            
               RO
            
            
               Jurnalul Oficial al Uniunii Europene
            
            
               L 106/4
            
         DECIZIA CONSILIULUI
   din 17 februarie 2014
   de autorizare a statelor membre pentru a semna, a ratifica sau a adera la Acordul de la Cape Town din 2012 privind punerea în aplicare a dispozițiilor Protocolului de la Torremolinos din 1993 referitor la Convenția internațională de la Torremolinos pentru siguranța navelor de pescuit din 1977
   (Text cu relevanță pentru SEE)
   (2014/195/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2) coroborat cu articolul 218 alineatul (5), cu articolul 218 alineatul (6) litera (a) punctul (v) și cu articolul 218 alineatul (8) primul paragraf,
   având în vedere propunerea Comisiei Europene,
   având în vedere aprobarea Parlamentului European,
   întrucât:
   
               (1)
            
            
               Este necesar ca acțiunea Uniunii în sectorul transportului maritim să urmărească îmbunătățirea siguranței maritime.
            
         
               (2)
            
            
               Protocolul de la Torremolinos referitor la Convenția internațională de la Torremolinos pentru siguranța navelor de pescuit din 1977 (denumit în continuare „Protocolul de la Torremolinos”) a fost adoptat la 2 aprilie 1993.
            
         
               (3)
            
            
               Directiva 97/70/CE a Consiliului (1) stabilește standarde de siguranță bazate pe Protocolul de la Torremolinos pentru navele de pescuit cu lungimea de 24 de metri sau mai mare ținând seama pe deplin, după cum este necesar, de circumstanțele regionale și locale.
            
         
               (4)
            
            
               Protocolul de la Torremolinos nu a intrat în vigoare, deoarece cerințele minime necesare pentru ratificare nu au fost niciodată îndeplinite.
            
         
               (5)
            
            
               Cu scopul de a stabili, de comun acord și sub auspiciile Organizației Maritime Internaționale (OMI), cele mai înalte standarde posibile pentru siguranța navelor de pescuit care pot fi puse în aplicare de către toate statele în cauză, Acordul de la Cape Town din 2012 privind punerea în aplicare a dispozițiilor Protocolului de la Torremolinos din 1993 referitor la Convenția internațională de la Torremolinos pentru siguranța navelor de pescuit din 1977 (denumit în continuare „acordul”) a fost adoptat la 11 octombrie 2012. Acordul este deschis pentru semnare între 11 februarie 2013 și 10 februarie 2014 și, ulterior, va rămâne deschis pentru aderare.
            
         
               (6)
            
            
               Prevederile acordului intră în sfera de competență exclusivă a Uniunii în ceea ce privește regimul de siguranță al navelor de pescuit cu lungimea de 24 de metri sau mai mare.
            
         
               (7)
            
            
               Uniunea nu poate deveni parte la acord, deoarece numai statele pot fi părți la acesta.
            
         
               (8)
            
            
               Este în interesul siguranței maritime și al concurenței loiale ca acordul să fie în prezent ratificat de statele membre care dețin nave de pescuit aflate sub pavilionul lor care intră în sfera de aplicare a acordului și care operează în apele lor interne sau teritoriale sau folosesc porturile lor pentru debarcarea capturilor sau ca respectivele state membre să adere la acord, pentru a asigura intrarea în vigoare a dispozițiilor Protocolului de la Torremolinos. În plus, intrarea în vigoare a acordului va permite actualizarea subsecventă a unei serii de dispoziții ale Protocolului de la Torremolinos care au devenit caduce după adoptarea Directivei 97/70/CE, prin supunerea acestora atenției OMI.
            
         
               (9)
            
            
               În conformitate cu articolul 2 alineatul (1) din tratat, Consiliul ar trebui, prin urmare, să autorizeze statele membre care dețin nave de pescuit aflate sub pavilionul lor care intră în sfera de aplicare a acordului și care operează în apele lor interne sau teritoriale sau folosesc porturile lor pentru debarcarea capturilor să semneze și să ratifice acordul sau să adere la acesta în interesul Uniunii. Cu toate acestea, pentru a menține nivelurile actuale de siguranță prevăzute în Directiva 97/70/CE, statele membre ar trebui să prezinte, atunci când semnează acordul și depun instrumentele lor de ratificare sau de aderare, o declarație specificând faptul că exceptările prevăzute în capitolul 1 regula 1 punctul 6 și regula 3 punctul 3 din anexa la acord, cu privire la inspecțiile anuale și, respectiv, la o zonă comună de pescuit sau la o zonă economică exclusivă, nu se aplică. În plus, declarația respectivă ar trebui să specifice faptul că navele de pescuit din țări terțe care au o lungime de 24 de metri sau mai mare și operează în apele teritoriale sau interne ale statelor membre sau folosesc porturile acestora pentru debarcarea capturilor sunt supuse standardelor de siguranță stabilite în Directiva 97/70/CE, precum și faptul că excepțiile prevăzute în capitolul 1 regula 3 punctul 3 din anexa la acord nu vor fi acceptate în ceea ce privește astfel de nave de pescuit din țări terțe,
            
         ADOPTĂ PREZENTA DECIZIE:
   Articolul 1
   Statele membre sunt autorizate să semneze, să semneze și să ratifice sau să adere, după caz, la Acordul de la Cape Town din 2012 privind punerea în aplicare a dispozițiilor Protocolului de la Torremolinos din 1993 referitor la Convenția internațională de la Torremolinos pentru siguranța navelor de pescuit din 1977.
   Articolul 2
   Statele membre asigură îndeplinirea demersurilor necesare pentru a depune instrumentele lor de ratificare sau de aderare la acord la Secretarul General al Organizației Maritime Internaționale, într-un termen rezonabil și, dacă este posibil, în maximum doi ani de la data intrării în vigoare a prezentei decizii.
   Atunci când semnează, ratifică sau aderă la acord, statele membre depun, de asemenea, declarația prevăzută în anexa la prezenta decizie.
   Articolul 3
   Prezenta decizie se adresează statelor membre.
   
      Adoptată la Bruxelles, 17 februarie 2014.
      
         
            Pentru Consiliu
         
         
            Președintele
         
         A. TSAFTARIS
      
   
   
      (1)  Directiva 97/70/CE a Consiliului din 11 decembrie 1997 de instituire a unui regim armonizat de siguranță pentru navele de pescuit cu lungimea de 24 de metri sau mai mare (JO L 34, 9.2.1998, p. 1).
   
      ANEXĂ
      DECLARAȚIE CARE SE DEPUNE DE CĂTRE STATELE MEMBRE LA SEMNAREA, RATIFICAREA SAU ADERAREA LA ACORDUL DE LA CAPE TOWN DIN 2012 PRIVIND PUNEREA ÎN APLICARE A DISPOZIȚIILOR PROTOCOLULUI DE LA TORREMOLINOS DIN 1993 REFERITOR LA CONVENȚIA INTERNAȚIONALĂ DE LA TORREMOLINOS PENTRU SIGURANȚA NAVELOR DE PESCUIT DIN 1977
      În cadrul unui aranjament regional, autorizat în temeiul articolului 3 alineatul (5) din Protocolul de la Torremolinos din 1993, [a se insera numele statului membru] este obligat să respecte legislația relevantă a Uniunii Europene, și anume Directiva 97/70/CE a Consiliului din 11 decembrie 1997 de instituire a unui regim armonizat de siguranță pentru navele de pescuit cu lungimea de 24 de metri sau mai mare (1). În consecință, [a se insera numele statului membru] va aplica dispozițiile Protocolului de la Torremolinos cu privire la standardele de siguranță navelor de pescuit ale țărilor terțe care au lungimea de 24 de metri sau mai mare și operează în apele sale interne sau teritoriale sau folosesc unul dintre porturile sale pentru debarcarea capturilor, în condițiile prevăzute în directiva sus-menționată.
      În conformitate cu acest aranjament regional, excepțiile prevăzute în capitolul 1 regula 1 punctul 6 din anexa la Acordul de la Cape Town cu privire la inspecțiile anuale și în capitolul 1 regula 3 punctul 3 din anexa respectivă cu privire la o zonă comună de pescuit sau o zonă economică exclusivă nu se aplică în cazul navelor de pescuit ale statului membru depozitar și în cazul navelor de pescuit ale țărilor terțe care au lungimea de 24 de metri sau mai mare și operează în zona comună de pescuit sau în zona economică exclusivă a statului membru depozitar sau folosesc porturile sale pentru debarcarea capturilor. Derogările în conformitate cu capitolul I regula 3 punctul 3 din anexa la Acordul de la Cape Town, privind o zonă comună de pescuit sau o zonă economică exclusivă, acordate navelor de pescuit care intră în sfera de aplicare a capitolului 1 regula 1 din anexa la Acordul de la Cape Town, nu se acceptă.
      
         (1)  JO L 34, 9.2.1998, p. 1.